RESOLUCIÓN do 23 de xuño de 2005 pola que se abre o prazo de presentación de solicitudes para optar a 60 prazas exentas do pagamento de matrícula nos estudos de Ciencias Criminolóxicas e da Seguridade Pública.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 01/07/2005

Ao abeiro do convenio asinado polo Centro de Estudos Xudiciais e Seguridade Pública de Galicia (Cexesga) e a Universidade de Santiago de Compostela (USC), en materia de formación, para contribuír á realización e desenvolvemento do titulo universitario propio de Ciencias Criminolóxicas e da Seguridade Pública, así como facilitar a obtención deste título por parte dos alumnos do Centro de Estudos Xudiciais e Seguridade Pública de Galicia de cara a favorecer a súa promoción interna e a carreira
profesional, anúnciase a oferta de 60 prazas que estarán exentas do pagamento de matrícula, e a apertura do prazo de solicitudes para todos aqueles interesados, que deberán ter en conta as bases seguintes:
Obxectivos.
Estes estudos, impartidos a través do Instituto de Criminoloxía da USC (ICUS), son unha titulación propia desta universidade que se axusta aos requirimentos da Orde ministerial do 19 de novembro de 1996 (BOE do 27 de novembro), pola que se declara equivalente o diploma superior de Criminoloxía ao título de diplomado universitario, para os efectos de tomar parte nas probas de acceso aos corpos, escalas e categorías das forzas e corpos de seguridade, dependentes das distintas administracións públicas, nos que o ingreso veña condicionado á posesión dun título de diplomado universitario ou equivalente.
Tamén figura no convenio a posibilidade de validar, por proposta da comisión mixta que se crea para o seguimento das actividades obxecto del, as materias ou disciplinas que formen parte dos programas de estudos dos cursos selectivos organizados e impartidos polo Cexesga, con suxeición aos criterios adoptados polo Consello de Universidades e ás normas de xestión académica da USC.
Destinatarios.
Para poder optar a estas prazas, ademais dos requisitos que se sinalan nos puntos seguintes, é preciso ser funcionario de carreira dos corpos de policía local ou da policía autonómica (Unidade do CNP adscrita á Xunta de Galicia), e atoparse na situación administrativa de servizo activo nalgún destes corpos.
Ademais, como requisito académico, os solicitantes deberán ter superada a PAAU (selectividade) ou a proba de acceso á universidade para maiores de 25 anos, xa que logo esta titulación vai permitir acceder aos estudos universitarios de segundo ciclo, de licenciado en criminoloxía ou equivalente.
Prazas.
Segundo se estipula no convenio, 60 das prazas ofertadas polo ICUS reservaranse para aqueles funcionarios dos corpos antes citados, que cumpran todas as condicións reflectidas nesta convocatoria e que resulten seleccionados polo Cexesga.
Solicitudes.
1. Os interesados deberá remitirlle ao Cexesga, cuberta á máquina ou con letra moi clara, a solicitude do anexo.
2. O prazo para a presentación de solicitudes rematará o día 22 de xullo de 2005, ás 14.00 horas.
3. As solicitudes deberán enviarse ao Centro de Estudos Xudiciais e Seguridade Pública de Galicia (fax: 986 59 09 88, avenida da Cultura, s/n, 36680 A Estrada, Pontevedra); ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Selección.
As solicitudes serán seleccionadas polo Cexesga, e quedarán fóra da exención dos dereitos de matrícula aquelas solicitudes que figuren nun ordinal superior a aquel que se estableza para cada un dos corpos, segundo se recolle no punto seguinte. O Cexesga comunicaralle ao ICUS a lista, resultante da selección, daquelas persoas que teñan financiadas as súas matrículas.
Procedemento de selección.
A selección, tendo en conta os obxectivos que o convenio citado persegue, farase de acordo cos seguintes criterios:
1. Reservaranse 40 prazas para os funcionarios dos corpos de policía local, e 20 para os da policía
autonómica. No caso de que a cota de prazas reservada para un dos corpos non se cubrise, incrementaría as reservadas para o outro.
2. Terán prioridade os que carezan de titulación universitaria e se matriculen no primeiro curso.
3. Terase en conta para efectuar a selección o número total de horas de cursos ou actividades formativas nas que os solicitantes participasen como alumnos e/ou profesores do Cexesga e da anterior Academia Galega de Seguridade.
4. Non se terán en conta aquelas solicitudes que non veñan debidamente cubertas, as que non reflictan todos os datos solicitados ou non resulten totalmente certos, unha vez comprobados.
Relación de seleccionados.
A relación de seleccionados farase pública o día 14 de setembro a partir das 10.00 horas, e os interesados poden coñecer e confirmar a súa selección chamando aos teléfonos 986 59 02 42 ou 986 59 02 43 (Servizo de Formación do Cexesga). Esta relación incluirá un número superior ao de prazas reservadas, figurando nas listas de cada un dos corpos todos os solicitantes polo orde de selección, de xeito que se poidan cubrir baixas ou renuncias.
Renuncias.
Se algún dos seleccionados, pola causa que fora, causase baixa ou renunciase, o seu posto sería ocupado polo seguinte na lista do corpo de que se trate. O seleccionado que tivese que renunciar vén obrigado a comunicarllo ao Cexesga coa maior brevidade, de xeito que a súa praza poida ser cuberta a tempo por outro.
Matriculación no ICUS.
O Cexesga comunicaralle ao ICUS a relación de alumnos seleccionados, de xeito que estes cando teñan que formalizar as súas matrículas, dentro do prazo que o ICUS sinale, estarán exentos do seu pagamento.
Obrigas.
A matriculación en calquera dos cursos, no caso de que resultase seleccoinado, suporá a obriga de que o alumno complete e remate con aproveitamento o curso no que se matricule. Noutro caso, agás nos casos de forza maior debidamente xustificados, perderá toda opción a poder participar nas seguintes convocatorias.
Modificacións.
O Cexesga poderá modificar ou variar algúns dos criterios expostos, sobre todo no referente á selección dos solicitantes, tendo en conta as condicións máis comúns que estes presenten, pero sempre fará públicos os cambios e as razóns destes.
A Estrada, 23 de xuño de 2005.
José Antonio Vázquez Taín
Director xeral do Centro de Estudos Xudiciais
e Seguridade Pública de Galicia